Георгије Акрополит је аутор Анала који описују период византијске историје од завршетка Четвртог крсташког рата и освајања Цариграда од стране Латина (1204) до ослобађања Цариграда од стране Михаила Палеолога 1261. године. Наставља се на дело Никите Хонијата. Дело има велику вредност јер га је писао савременик догађаја који је као велики логотет, војсковођа и амбасадор био упознат са стварима које описује. Акрополитово дело сматра се поузданим, стил је архаичан и лако разумљив. Акрополит је написао и неколико краћих радова међу којима је и беседа на сахрани Јована Ватаца, епитаф на гробу Ирине Ласкарис, супруге Теодора II као и панегирик Теодору II Ласкарису. Током заточеништва у Епиру писао је две расправе о Светом Духу.